b"\n_START_ARTICLE_\nLa Foixarda\n_START_SECTION_\nHist\xc3\xb2ria\n_START_PARAGRAPH_\nLa Foixarda va ser una de les v\xc3\xa0ries pedreres de la muntanya de Montju\xc3\xafc explotades des de mitjan segle XVII fins a mitjan segle XIX per la fam\xc3\xadlia de molers barcelonins Foixart, del cognom dels quals, per derivaci\xc3\xb3, es va formar el seu top\xc3\xb2nim._NEWLINE_Els seus terrenys van recaure a la fi del segle XIX en Jacinta Bruguera i Rius, muller de Ramon Rovira i Casanella i filla de Jacint Bruguera i Foixart, avi de l'industrial i pol\xc3\xadtic regionalista Josep Rovira i Bruguera, la fam\xc3\xadlia de la qual els va cedir a l'Ajuntament de Barcelona el 1915, segons projecte d'urbanitzaci\xc3\xb3 de la muntanya de Montju\xc3\xafc per a l'Exposici\xc3\xb3 Internacional de Barcelona de 1929._NEWLINE_El 1920 va comen\xc3\xa7ar a construir-se, sobre la fondalada coneguda com el Sot de la Foixarda, l'Estadi Catal\xc3\xa0, perqu\xc3\xa8 fos seu els Jocs Ol\xc3\xadmpics de 1924, als quals la ciutat de Barcelona va sol\xc2\xb7licitar ser candidata, celebrant-se finalment aquesta VIII edici\xc3\xb3 dels Jocs a la ciutat de Par\xc3\xads. Va ser inaugurat el 25 de desembre de 1921, amb un partit de futbol jugat pel F. C. Barcelona i el Sparta de Praga, sense que les seves obres haguessin arribat a acabar, per la qual cosa, malmesa la seva destinaci\xc3\xb3 ol\xc3\xadmpica, va ser reconvertit en parc d'atraccions, ara per a l'Exposici\xc3\xb3 Internacional de 1929, i, despr\xc3\xa9s, novament en equipament esportiu (avui Camp Municipal de Rugbi La Foixarda)._NEWLINE_El 1930, continuant aquest projecte de transformaci\xc3\xb3 urban\xc3\xadstica de la muntanya de Montju\xc3\xafc motivat per l'Exposici\xc3\xb3 Internacional, es va encarregar al bot\xc3\xa0nic Pius Font i Quer la construcci\xc3\xb3 d'un jard\xc3\xad bot\xc3\xa0nic per a la ciutat de Barcelona, avui denominat Jard\xc3\xad Bot\xc3\xa0nic Hist\xc3\xb2ric de Barcelona, creat sobre dos fondalades de l'antiga pedrera de la Foixarda (la del Sot de la Masia i la del Sot de l'Estany) situades darrere del Palau Nacional, seu del Museu Nacional d'Art de Catalunya."